Vrou wil borgtog vra ná ‘huurmoordkomplot’Maria Ferreira kort nadat sy in hegtenis geneem is. Foto: Valke Maria Ferreira (53), ŉ inwoner van Ponta do Ouro in Mosambiek wat glo haar derde man wou laat vermoor het, bly minstens nog tot Junie in aanhouding. Kapt. Dineo Lucy Sekgotodi, woordvoerder van die Valke in Mpumalanga, het gesê Ferreira het Dinsdag weer vlugtig in die Witrivier-landdroshof verskyn nadat sy op 19 Maart in hegtenis geneem is. Sy word van sameswering tot moord aangekla. Die saak is tot 12 Junie uitgestel en na die Nelspruit-streekhof verwys, waar sy dan na verwagting om borgtog gaan aansoek doen. Sy bly in aanhouding. Maroela Media het vroeër berig Ferreira is in Witrivier in hegtenis geneem nadat sy glo ŉ polisiebeampte geld aangebied het om haar man, Carlos Ferreira (55), vir R20 000 te vermoor. Die plan was na bewering dat die moord as ŉ mislukte motorkaping naby Malelane uitgevoer sou word wanneer die egpaar na Mosambiek sou terugkeer nadat hulle ŉ vriend in Witrivier besoek het. Die Valke het ŉ lokval vir haar gestel en sy is in hegtenis geneem toe sy geld aan die beampte oorhandig het. Dit het tydens die hofverrigtinge in Maart aan die lig gekom dat Ferreira nou vir ŉ derde keer getroud is. “Haar tweede man, Allen Hepburn (52), is op 5 Februarie 2012 voor hul huis in Bronkhorstspruit met ŉ mes doodgesteek terwyl hy ŉ voertuig se band omgeruil het,” het Sekgotodi gesê. Niemand is nog in verband met Hepburn se moord in hegtenis geneem nie. “Die saak word steeds ondersoek. Daar sal nou deeglik ondersoek ingestel word of Hepburn se dood wel ŉ moord was of moontlik ook ŉ huurmoord.” Haar eerste man is glo jare gelede aan kanker dood. Lees die vorige berigte oor Maria Ferreira op Maroela Media.